কমেডির পর এখন থ্রিলার নিয়ে ব্যস্ত অক্ষয় কুমার। তাঁর সদ্য মুক্তিপ্রাপ্ত ছবি ‘হাউসফুল থ্রি’ বক্স অফিসে সফল। তিনদিনে ছবি ১০০ কোটি টাকার ব্যবসা করে ফেলেছে। অক্ষয় তাই নিশ্চিন্ত মনে স্বাদ বদল করতে থ্রিলারে ফিরে গিয়েছেন। শোনা যাচ্ছে, ওমঙ্গ কুমার পরিচালিত পরবর্তী ছবিতে অভিনয় করবেন অক্ষয়। যদিও ওমঙ্গের শেষ ছবি ‘সর্বজিৎ’ ভাল ব্যবসা করতে পারেনি। দেখা যাক, অক্ষয়ের ছোঁয়ায় তিনিও হিট পান কিনা!

দূরত্ব বজায়
প্রেম টেকেনি। তাই একে অপরকে এড়িয়ে যান তাঁরা। সোনাক্ষী সিংহ আর অর্জুন কপূরের সম্পর্কের কথা শোনা গিয়েছিল ‘তেভর’ ছবির সময়। ছবি চলেনি। দু’জনের সম্পর্কও জমেনি। কিছুদিন আগে মুম্বইয়ে এক চ্যারিটি ফুটবল ম্যাচ হয়ে গেল। যেখানে খেলেছিলেন অর্জুন। খেলার শেষে সোনাক্ষী মাঠে গিয়ে সব ফুটবলারদের সঙ্গে কথা বললেও অর্জুনকে এড়িয়ে যান। অর্জুনও তাঁকে আমল দেননি যদিও!

পিকচার অভি বাকি হ্যায়
গোটা শ্যুটিং পর্বই হয়েছে লুকোচুরির মধ্যে দিয়ে। ‘মহেঞ্জ দড়ো’ ছবির কোনও দৃশ্যই যাতে বাইরে আসতে না পারে, তার জন্য রীতিমতো আঁটসাঁট বন্দোবস্ত করেছিলেন পরিচালক আশুতোষ গোয়ারিকর। অবশেষে দর্শকের প্রতীক্ষার অবসান হল। ছবির মোশন পোস্টার মুক্তি পেয়েছে। হৃতিক রোশন টুইট করে জানিয়েছেন সে কথা। তার সঙ্গে হৃতিক নিজের লুকের ছবিও প্রকাশ করেছেন।   ‘মহেঞ্জ দড়ো’ পিরিয়ড ছবি। সিন্ধু সভ্যতার পটভূমিতে প্রেমকাহিনি বুনেছেন আশুতোষ। ছবি মুক্তি পাবে অগস্টের ১২ তারিখে।